ИЗБОРНОМ ВЕЋУ

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета Универзитета у Београду од 23. фебруара 2023. године изабрани смо у Комисију за припрему реферата о пријављеним кандидатима за избор у звање ванредног професора за ужу научну област Школска педагогија, са пуним радним временом, на одређено време од пет година. На конкурс, који је објављен у огласним новинама Националне службе за запошљавање ''Послови'' дана 8. марта 2023. године, пријавио се један кандидат: др Зорица Шаљић. Пошто смо прегледали поднету документацију пријављеног кандидата, Изборном већу поднoсимо следећи

**РЕФЕРАТ О КАНДИДАТИМА ПРИЈАВЉЕНИМ ЗА ИЗБОР У ЗВАЊЕ ВАНРЕДНОГ ПРОФЕСОРА ЗА УЖУ НАУЧНУ ОБЛАСТ ШКОЛСКА ПЕДАГОГИЈА**

**I Основни подаци о пријављеном кандидату**

Зорица Шаљић рођена је 20. октобра 1974. у Београду. Основну и средњу школу (гимназију) завршила је у Лазаревцу (Београд). Студије педагогије на Одељењу за педагогију и андрагогију Филозофског факултета Универзитета у Београду завршила је 2000. године. Магистарску тезу под насловом *Улога радног васпитања у превенцији непожељних облика понашања код младих лишених родитељског старања* одбранила је на Филозофском факултету Универзитета у Београду 2009. године и тиме стекла звање магистар педагогије. Докторску дисертацију под насловом *Васпитни рад у школи у функцији превенције непожељних понашања ученика* одбранила јe 2014. године и тиме стекла звање доктора педагошких наука.

Зорица Шаљић је у периоду од 2001. до 2012. године радила као васпитач у Центру за заштиту одојчади, деце и омладине у Београду. За асистента на Катедри за Школску педагогију, на Одељењу за педагогију и андрагогију Филозофског факултета Универзитета у Београду, изабрана је 2012. године. У звање доцента први пут је изабрана 2015. године. У исто звање је поново бирана 2020. године.

**II Научно-истраживачки и стручни рад**

Др Зорица Шаљић објавила је укупно 27 радова (две монографије, десет самосталних и 15 коауторских радова, од тога 14 чланака у научним часописима, девет саопштења штампаних у целини са научног скупа националног значаја, два саопштења штампана у целини са међународног научног скупа и једно саопштење штампано у изводу са научног скупа националног значаја). Од последњег избора у звање доцента објавила је 16 самосталних и коауторских радова (девет радова у научним часописима, седам саопштења штампаних у целини са научног скупа националног значаја, једно саопштење штампано у целини са међународног научног скупа) и две монографије.

У монографији *Инклузивно образовање: идеал или реалност?* [Шаљић, З. (2023). *Инклузивно образовање: идеал или реалност?* Београд: Институт за педагогију и андрагогију Филозофског факултета Универзитета у Београду] говори се о пореклу и развоју идеје инклузивног образовања, његовим основним теоријским поставкама, заснивању инклузивног образовања на уважавању различитости и идивидуалности, потребном контекстуалном оквиру, друштвеном и школском, за остваривање таквог приступа образовању, као и изазовима са којима се суочава развој и остваривање инклузивног образовања. Пажња је пре свега усмерена на разматрање основних полазишта, услова и претпоставки остваривања образовања усклађеног са различитим потребама деце и младих, а све то у настојању да се одговори на основно питање садржано у самом наслову књиге. Саставни део ове монографије чии осврт на остваривање инклузивног образовања у школским системима европских земаља укључујући и нашу земљу. На крају, осим покушаја формулисања одговора на питање да ли је инклузивно образовање школска реалност, говори се о претпоставкама његовог даљег развоја и унапређивања. У закључку аутор наглашава да инклузивно образовање представља непрекидан развојни процес трагања за успешнијим одговорима на различитост која чини његову суштину.

О улози наставника у превенцији антисоцијалног понашања ученика као значајаном сегменту рада школе говори се у раду *Превенција антисоцијалног понашања ученика из перспективе наставника* [Шаљић, З. и Хебиб, Е. (2021). Превенција антисоцијалног понашања ученика из перспективе наставника. *Иновације у настави*, *34*(2), 57-71.]. Полази се од тога да се мишљење и ставови наставника, као носилаца свих школских активности, о начинима и могућностима превенције антисоцијалног понашања ученика у школи рефлектују на њихово учешће у планирању и реализацији превентивних мера и активности, као и на остварене резултате на том пољу. У ту сврху обављено је истраживање у којем је учествовало 162 наставника из 28 београдских основних школа. Добијени резултати истраживања указали су на то да би у школској пракси требало више радити на реализовању различитих превентивних активности којима би се пружали различити нивои и врсте подршке ученицима. Као значајна претпоставка остваривања превентивне функције школе издвојило се заједничко деловање кључних субјеката школског рада.

Полазећи од значаја учења заснованог на раду и кроз практично искуство, у раду *Практична настава и стручна пракса у високом образовању: осврт на програм студија педагогије* [Хебиб, Е. и Шаљић, З. (2021). Практична настава и стручна пракса у високом образовању: осврт на програм студија педагогије. *Зборник Матице српске за друштвене науке*, *72*(179), 447-460.] наглашава се важност практичне наставе и стручне праксе посебно у условима практичне примене образовања усмереног на развој компетенција. Дата су основна објашњења полазних теоријских основа идеје о важности практичне наставе и стручне праксе у остваривању основних циљева и исхода високог образовања. У засебном одељку текста дат је осврт на место стручне праксе у програму основних академских студија педагогије на Одељењу за педагогију и андрагогију Филозофског факултета Универзитета у Београду, као и приказ искуства у реализацији обавезне стручне праксе у условима реализације школског рада у ванредним околностима. У закључном делу текста наглашава се потреба унапређивања стручне праксе као важног сегмента универзитетског образовања који кроз сарадњу са стручном заједницом омогућује дисеминацију знања и разраду заједничких истраживачких, развојних и иновативних пројеката.

Полазећи од значаја који компетенције имају за будуће професионално деловање, у раду о ставовима студената педагогије у Хрватској и Србији према доприносу студија развијању компетенција за будуће професионално деловање [Шаљић, З. и Врцељ, С. (2020). Ставови студената педагогије у Хрватској и Србији према доприносу студија развијању компетенција за будуће професионално деловање. *Настава и васпитање*, *69*(1), 443-458.] износе се резултати истраживања у којем је учествовало 159 студената педагогије. Показало се да су студенти из обе земље релативно задовољни стеченим компетенцијама, али и да су током студија у најмањој мери стекли оне компетенције које су им потребне за практично деловање. С обзиром на то да овај сегмент образовања треба да представља веома важан елемент студијског програма, добијени резултати указују на потребу флексибилније и ка пракси отвореније организације програма студија, што подразумева и већу заступљеност стручно-апликативних предмета који би студенте припремали за будући практичан рад.

У раду *Учешће практичара у процесу стварања и спровођења образовних политика* [Спасеновић, В., Хебиб, Е. и Шаљић, З. (2020). Учешће практичара у процесу стварања и спровођења образовних политика. *Настава и васпитање*, *69*(3), 257-272.] полази се од тога да је једна од важнијих претпоставки остваривања функционалне образовне политике садржана у томе да у доношењу кључних одлука треба да учествују они који ће те одлуке непосредно спроводити. Обављено је истраживање с циљем да се сагледа како школски педагози опажају учешће практичара у процесу стварања и спровођења образовних политика. Прикупљени подаци указали су на то да практичари не учествују активно у процесу стварања и спровођења образовних политика, што доприноси томе да се реформска решења опажају као наметнута, нерелевантна и непримерена локалном контексту.

У раду под насловом *Изазови у остваривању инклузивног образовања током корона кризе* [Шаљић, З. (2022). Изазови у остваривању инклузивног образовања током корона кризе. У: Ж. Крњаја, М. Сенић Ружић и З. Милошевић (Ур.), *Образовање у време кризе и како даље*, Зборник радова (стр. 112-118). Београд: Институт за педагогију и андрагогију Филозофског факултета Универзитета у Београду и Педагошко друштво Србије.] разматрају се могућности усаглашавања образовних и васпитних захтева са индивидуалним потребама и могућностима ученика у време корона кризе током које се образовање суочило са бројним препрекама и изазовима. Полазећи од различитих решења која су у пракси школског рада примењена широм света (мање или више успешно) како би се пружила потребна подршка ученицима, наставницима, родитељима и одржао континуитет образовног процеса, истиче се да криза може да се посматра као прилика за редефинисање школског рада и да сагледавање тренутног стања у образовању може да пружи значајне смернице за његово унапређивање у правцу уважавања различитих потреба ученика.

Проблем остваривања сарадње породице и школе у процесу пружања додатне подршке ученицима обрађује се у раду *The Family-School Partnership as Regards Providing Students with Additional Support* [Šaljić, Z. i Hebib, E. (2020). The Family-School Partnership as Regards Providing Students with Additional Support. In J. Petrović & G. Jovanić (Eds.), *Family and modern society – Challenges and Peerspectives, 5*(5) (pp. 318-327). Banja Luka: Centar modernih znanja i Beograd: Resursni centar za specijalnu edukaciju.]. У овом тексту објашњени су различити приступи у разумевању важности сарадње породице и школе и описани различити начини остваривања ове сарадње у процесу пружања додатне подршке ученицима са кратким освртом на стање у школском систему Србије. Као важна претпоставка успешне сарадње наводи се проактивно учешће родитеља у свим фазама процеса пружања додатне подршке ученицима. У раду се указује на одговорност запослених у школи за квалитет односа између породице и школе и на потребу да они преузму иницијативу у изградњи сарадничког и партнерског односа са породицом.

На основу приказа садржаја објављених радова, може се закључити да др Зорица Шаљић, у истраживачком и научном раду, пажњу усмерава на проучавање веома значајних и актуелних питања из домена теорије и праксе школског образовања, односно питања функционисања школе као институције и праксе школског рада. У проучавању одабраних научних и стручних проблема и питања аутор заузима интердисциплинарни приступ, односно користи теоријска сазнања развијена не само у оквиру педагошке науке, већ и психологије, социологије, медицине, права. С обзиром да инклузивно образовање и превенција антисоцијалног понашања ученика представљају значајне области истраживања у педагогији, резултатима свог научног и истраживачког рада др Зорица Шаљић пружа допринос развоју педагогије као науке у целини, а посебно развоју Школске педагогије као научне и академске дисциплине.

**III Учешће на научним и стручним скуповима и конференцијама**

Др Зорица Шаљић учествовала је на следећим научним скуповима:

* *Образовање у време кризе и како даље* (7. мај 2022.), Филозофски факултет Универзитета у Београду
* *Пета међународна научна конференција „Друштвене девијације“* (18. и 19. септембар 2020.), Бања Лука
* *Партиципација у образовању – педагошки (п)огледи* (24. и 25. јануар 2020.),

Филозофски факултет Универзитета у Београду

* *Сусрети педагога/национални научни скуп: Образовна политика и пракса – у складу или у раскораку (*25. и 26. јануар 2019.), Филозофски факултет Универзитета у Београду.
* *Сусрети педагога/национални научни скуп: Васпитање данас* (29. и 30. септембар 2017.), Филозофски факултет Универзитета у Београду.
* *Сусрети педагога/национални научни скуп:Вредновање у васпитно-образовном процесу* (25. и 26. септембар 2016.), Филозофски факултет Универзитета у Београду.
* *Сусрети педагога/национални научни скуп:Педагошки допринос* *подучавању и учењу* (5. и 6. јун 2015.), Филозофски факултет Универзитета у Београду.
* *Настава и* *учење: евалуација васпитно-образовног рада* (6. новембар 2015.),Учитељски факултет у Ужицу Универзитета у Крагујевцу.
* *Qualitiy, Social Justice and Accountability in* *Education Worldwide* (June, 2015), Sofia: Bulgarian Comparative Education Society.

**IV Педагошки рад**

Доц. др Зорица Шаљић учествује у реализацији пет предмета из предметне области Школска педагогија на основним и мастер студијама педагогије. Учествује у реализацији обавезних предмета Школска педагогија и Методика рада школског педагога на основним студијама. Предметни је наставник за три предмета, два на основним студијама (Школска педагогија – одабране теме и Инклузија у образовању) и једног изборног предмета на мастер студијама (Превенција антисоцијалног понашања ученика). Поред тога, Зорица Шаљић је задужена за организацију, реализацију и евалуацију стручне праксе у школи као саставног дела студијског програма основних академских студија педагогије.

Зорица Шаљић редовно реализује наставу и консултације, остварује ефикасну комуникацију са студентима, континуирано прати рад студената и пружа им подршку у савладавању њихових предиспитних и испитних обавеза. Потврду успешности у наставном раду представљају и позитивне оцене које Зорица Шаљић добија приликом евелуације наставе и рада наставника од стране студената. У протеклом изборном периоду, просечна оцена педагошког рада у студентским анкетам износи 4.78.

Поред ангажовања у настaви и пружања доприноса развоју предметних програма у предметној области Школска педагогија, резултати педагошког рада Зорице Шаљић се виде и у другим активностима матичног Одељења и факултета (учешће у комисији за праћење и утврђивање квалитета наставе, комисији за библиотеке, комисији за промоцију Филозофског факултета, као и у различитим комисијама и радним групама на нивоу Одељења). Више пута је била члан организационог и програмског одбора националног научног скупа Сусрети педагога. Такође, била је уредник зборника радова *Вредновање у васпитно-образовном процесу* са истоименог националног научног скупа у организацији Одељења за педагогију и андрагогију Филозофског факултета и Педагошког друштва. Учествовала је у реализацији два пројекта билатералне сарадње (пројекат билатералне сарадње Хрватске и Србије „Друштвене промене и курикулуми образовања педагога“ и пројекат билатералне сарадње Словеније и Србије „Припрема будућих просветних радника за рад у инклузивном окружењу“), као и у пројекту „Човек и друштво у време кризе“ Филозофског факултета Универзитета у Београду.

**V Закључак**

На основу претходно изложеног, Комисија констатује да пријављени кандидат у потпуности испуњава предвиђене условеза избор у звање ванредног професора на основу законских одредби, одредби Статута Филозофског факултета, Критеријума за стицање звања на Универзитету у Београду и Правила о ближим условима за избор наставника и сарадника Филозофског факултета у Београду. Комисија са задовољством предлаже Изборном већу Филозофског факултета у Београду да **др** **Зорицу Шаљић** изабере у звање ванредног професора за ужу научну област Школска педагогија на период од пет година.

У Београду, 27.3.2023. године

Kомисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Емина Хебиб

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Вера Спасеновић

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_

Проф. др Зорица Станисављевић Петровић

Филозофски факултет Универзитета у Нишу